DR P2 Klassisk, Denmark
Det er nok ikke nogen overraskelse, at vi her på P2 hører rigtig meget julemusik i december. Vi gør hvad vi kan for at finde det bedste at give videre til alle, der lytter til vores udsendelser. Og Ugens Album er helt klart en af årets lækreste juleplader: Koret fra Trinity College I Cambridge synger engelske og europæiske julesange, så sneen må smelte.
Programmet er sat godt sammen. Der er nogle af de forventede sange, f.eks. Silent night (Glade jul) og White Christmas. Så er der de lidt fjollede sange som Jingle bells og Sleigh ride. Og der er et par helt nye julesange, skrevet af engelske komponister. Men særligt sjovt er de danske og svenske bidrag, der har fundet vej til Cambridge og bliver sunget med engelske tekster.
Fra Sverige får man bl.a. Jul, jul, strålende jul (på engelsk: Peace, peace). Fra Danmark kommer En rose så jeg skyde, der ganske vist kendt I mange lande, men det engelske kor har valgt udgaven lavet af Erling Pedersen. Sunget på engelsk hedder den A great and mighty wonder. Vi får også Her kommer, Jesus, dine små I det flotte arrangement af Michael Bojesen—på engelsk kaldet O heavenly word.
Lad os sige det som det er: Det er musik til den søde tand. Sådan må det vel gerne være I julen? Nogle af de mere jazzy arrangementer er oprindeligt lavet til sanggruppen Swingle Singers og lyder endnu mere kælne, når de (virtuost!) synges af et helt kor af unge stemmer. Dirigenten er Stephen Layton, som fra 2007 til 2012 var fast gæstedirigent for DR VokalEnsemblet. Han tog åbenbart nogle danske og svenske julesange med sig hjem. Og selv albummets titel Yulefest er et ord, der er indvandret til England fra Norden.